
Seimo Etikos ir procedūrų komisija (toliau – Komisija): Viktoras Fiodorovas, Povilas Gylys, Petras Gražulis, Vytautas Juozapaitis, Orinta Leiputė, Valdas Skarbalius, Valentinas Stundys, Stasys Šedbaras, Dalia Teišerskytė, Darius Ulickas, Povilas Urbšys, Mečislovas Zasčiurinskas, Edvardas Žakaris, gavusi piliečio Mindaugo Kluonio prašymą ir vadovaudamasi Lietuvos Respublikos Seimo statuto (toliau – Seimo statutas) 78 straipsnio 1 dalies 3 punkto nuostata, vertino, ar Seimo nario, Socialinių reikalų ir darbo komiteto pirmininko pavaduotojo Rimanto Jono Dagio elgesys jam pirmininkaujant Seimo Socialinių reikalų ir darbo komiteto posėdžiui atitiko Lietuvos Respublikos valstybės politikų elgesio kodekse įtvirtintus principus.

Etikos ir procedūrų komisija nustatė:

2013 m. spalio 2 d. vyko Seimo Socialinių reikalų ir darbo komiteto (toliau – Komitetas) posėdis, kuriam pirmininkavo Komiteto pirmininko pavaduotojas Rimantas Jonas Dagys. Posėdyje buvo svarstomi Seimo narės Marijos Aušrinės Pavilionienės parengti ir Seimo Žmogaus teisių komiteto patobulinti įstatymų projektai: Lygių galimybių įstatymo pakeitimo įstatymo projektas Nr. XIP-4088(2) bei Moterų ir vyrų lygių galimybių įstatymo 4, 5, 6, 7, 22 straipsnių pakeitimo ir papildymo įstatymo projektas Nr. XIP-4089(2). Šiame posėdyje dalyvavo Seimo narė Marija Aušrinė Pavilionienė, jos padėjėjas-sekretorius Mindaugas Kluonis, Socialinės apsaugos ir darbo ministerijos ir Lietuvos vyskupų konferencijos atstovai.
Komisijai buvo pateikta susipažinti 2013 m. spalio 2 d. Komiteto posėdžio protokolas ir posėdžio garso įrašas. Komiteto pirmininko pavaduotojas R. J. Dagys rašytinių paaiškinimų Komisijai nepateikė. 

Komiteto posėdyje Seimo narė M. A. Pavilionienė pristatė savo pateiktų įstatymų projektų nuostatas. R. J. Dagys ir G. Purvaneckienė, kaip Komiteto išvadų rengėjai, pareiškė savo poziciją svarstomais klausimais. Komiteto nariai uždavė klausimus projekto teikėjai ir diskutavo dėl minėtų projektų tikslingumo. Komiteto posėdyje dalyvavę kviestieji asmenys pristatė jų atstovaujamų institucijų poziciją dėl įstatymų projektų. M. Kluonis, kaip vienas iš įstatymų projektų rengėjų, taip pat pateikė papildomus paaiškinimus. 
2013 m. spalio 7 d. kreipimesi į Etikos ir procedūrų komisiją (toliau – Komisija) M. Kluonis teigė, kad „posėdžio pirmininkas reiškė nepagrįstus kaltinimus ir įspėjimus man, kaip posėdžio dalyviui [...] įžeisdamas mano garbę ir orumą bei sukurdamas komitete bauginančią ir žeminančią atmosferą.“ M. Kluonio manymu, R. J. Dagys klaidino posėdžio dalyvius teigdamas, kad  2008 m. birželio 3 d. Seimo nutarimas „Dėl valstybinės šeimos politikos koncepcijos“ buvo pripažintas prieštaraujančiu Konstitucijai tik dėl formos. 

Komiteto posėdyje M. Kluonis citavo 2011 m. rugsėjo 28 d. Konstitucinio Teismo nutarimą „Dėl Lietuvos Respublikos Seimo 2008 m. birželio 3 d. nutarimu Nr. X-1569 „Dėl Valstybinės šeimos politikos koncepcijos patvirtinimo“ patvirtintos Valstybinės šeimos politikos koncepcijos nuostatų atitikties Lietuvos Respublikos Konstitucijai“.  M. Kluonio teigimu, Konstitucinis Teismas minėtame nutarime yra pabrėžęs, kad: „Seimas, nustatydamas Valstybinės šeimos koncepcijoje tiktai santuokos pagrindu sukurtai šeimai teikiamas privilegijas, nesilaikė Konstitucijos“. R. J. Dagys, reaguodamas į M. Kluonio žodžius, pabrėžė: „Atsiprašau, Jūs suklaidinot, ne Koncepcija nesilaikė būtent šito principo, o Koncepcija buvo priimta ne taip, kaip Konstitucinis Teismas manė. Aš labai prašau neklaidinti.“ 

Minėtame Konstitucinio Teismo nutarime pripažįstama, kad „Lietuvos Respublikos Seimo 2008 m. birželio 3 d. nutarimas Nr. X-1569 „Dėl Valstybinės šeimos politikos koncepcijos patvirtinimo“ (Žin., 2008, Nr. 69-2624) tiek, kiek juo patvirtintos Valstybinės šeimos politikos koncepcijos 1.6 punkto nuostatose yra įtvirtintos tik santuokos pagrindu sukurtos (buvusios sukurtos) darnios šeimos, daugiavaikės šeimos, krizę išgyvenančios šeimos, nepilnos šeimos, socialinės rizikos šeimos ir šeimos sąvokos, prieštarauja Lietuvos Respublikos Konstitucijos 38 straipsnio 1, 2 dalims, o tiek, kiek juo patvirtintos Valstybinės šeimos politikos koncepcijos 5.8 punkte yra nustatyta, kad Seimas ir Vyriausybė, rengdami teisės aktus šeimos politikos srityje, atsižvelgia ir derina juos su šios koncepcijos nuostatomis, prieštarauja konstituciniam teisinės valstybės principui.“  Lietuvos Respublikos Konstitucijos 38 straipsnio 1 dalyje yra įtvirtinta, kad šeima yra visuomenės ir valstybės pagrindas. To paties straipsnio 2 dalyje nustatyta, kad valstybė saugo ir globoja šeimą, motinystę, tėvystę ir vaikystę. 
M. Kluonis taip pat nurodė, kad svarstant įstatymo projektą Nr. XIP-4089(2) ir jam kaip priekabiavimo pavyzdį pateikus Vilniaus universiteto profesoriaus pasisakymą „Berniukams – filosofija, mergaitėms – mezgimo vadovėlis“ ir teigiant, kad dėl šios priežasties filosofiją studijuojančios merginos turi pagrįsto pagrindo abejoti įvertinimų objektyvumu, R. J. Dagys įspėjo M. Kluonį, kad jis žemina mezgėjų profesiją. M. Kluonio nuomone, šis įspėjimas nebuvo pagrįstas ir buvo pateiktas siekiant pažeminti jo dalykinę reputaciją, sukurti bauginančią ir žeminančią atmosferą. M. Kluonio įsitikinimu, Komiteto posėdis buvo vedamas šališkai, o posėdžiui pirmininkavęs R. J. Dagys teikė nepagrįstus įspėjimus ir melagingus kaltinimus M. Kluoniui, kaip vienam iš įstatymų projektų rengėjų. 

Seimo statuto 22 straipsnio 2 dalyje nustatyta, kad Seimo narys už balsavimus ar kalbas Seime, t. y. Seimo, Seimo komitetų, komisijų ir frakcijų posėdžiuose negali būti persekiojamas, tačiau už asmens įžeidimą ar šmeižtą jis gali būti traukiamas atsakomybėn bendra tvarka, t. y. teismine tvarka.
Civilinė teisė saugo asmenines neturtines teises ir vertybes, tarp jų – asmens garbę ir orumą. Asmuo turi teisę Civilinio proceso kodekso nustatyta tvarka reikalauti teismo tvarka paneigti paskleistus duomenis, žeminančius jo garbę ir orumą bei neatitinkančius tikrovės, taip pat atlyginti tokių duomenų paskleidimu jam padarytą turtinę ir neturtinę žalą. Asmens garbė ir orumas ginami ir Lietuvos Respublikos baudžiamajame kodekse, kuriuo remiantis nukentėjęs asmuo gali iškelti bylą asmeniui, kuris paskleidė apie kitą žmogų tikrovės neatitinkančią informaciją, galinčią paniekinti ar pažeminti tą asmenį arba pakirsti pasitikėjimą juo.
Lietuvos Respublikos valstybės politikų elgesio kodekse įtvirtinti elgesio principai, kuriais politikai privalo vadovautis viešajame gyvenime, tarp kurių yra pagarbos žmogui ir valstybei principas, įpareigojantis politikus vadovautis Lietuvos Respublikos Konstitucija ir teise, didinti pasitikėjimą valstybe ir jos institucijomis, padorumo principas, įpareigojantis elgtis deramai pagal einamas pareigas, vengti situacijų, kai politiko elgesys kenktų institucijos, kurioje jis eina pareigas, reputacijai ir autoritetui ir pavyzdingumo principas, įpareigojantis politikus deramai elgtis visuomenėje, laikytis visuotinai pripažįstamų dorovės, moralės ir etikos normų (Valstybės politikų elgesio kodekso 4 straipsnio 1 dalies 1, 5 ir 6 punktai).
Išklausius Komiteto posėdžio garso įrašą, darytina prielaida, kad R. J. Dagys ir M. Kluonis skirtingai suvokė ir interpretavo aukščiau minėto Konstitucinio Teismo nutarimo tekstą. Vertinant pateiktą situaciją dėl M. Kluonio nurodyto priekabiavimo pavyzdžio, svarstytina, ar R. J. Dagys nepažeidė Lietuvos Respublikos valstybės politikų elgesio kodekse įtvirtinto pagarbos žmogui ir valstybei principo, kai neatsižvelgdamas į kontekstą iškraipė posėdžio dalyvio pacituoto teiginio prasmę ir dėl to jam nepagrįstai pareiškė įspėjimą.

Etikos ir procedūrų komisija nusprendė:
Vadovaujantis Lietuvos Respublikos valstybės politikų elgesio kodekso 9 straipsnio 1 dalies 4 punkto nuostata, rekomenduoti Seimo nariui Rimantui Jonui Dagiui suderinti savo elgesį su Valstybės politikų elgesio kodekse nustatytais valstybės politiko elgesio principais.
Pritarta bendru sutarimu.

